b'\n_START_ARTICLE_\nSarah Palin\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPalinilla on aviomies Todd ja viisi lasta, Bristol, Piper, Track, Willow ja Trig. Nuorimmaisella lapsista on Downin oireyhtym\xc3\xa4. Ennen poliittista uraansa Palin voitti vuonna 1984 Miss Wasilla -kauneuskilpailun. H\xc3\xa4n osallistui voiton johdosta my\xc3\xb6s Miss Alaska -kisaan, jossa sijoittui toiseksi. Palin on Kansallisen kiv\xc3\xa4\xc3\xa4riyhdistyksen NRA:n j\xc3\xa4sen. H\xc3\xa4n on my\xc3\xb6s innokas mets\xc3\xa4styksen ja kalastuksen harrastaja._NEWLINE_Palin syntyi roomalaiskatoliseen perheeseen. H\xc3\xa4n on aikaisemmin kuulunut helluntailaiseen Assembly of God -kirkkoon, mutta vaihtoi 2002 Wasilla Bible Churchiin, joka ei kuulu mihink\xc3\xa4\xc3\xa4n kirkkokuntaan.\n_START_SECTION_\nPoliittiset n\xc3\xa4kemykset\n_START_PARAGRAPH_\nPalin kuuluu Pro life -liikkeeseen, joka vastustaa aborttia. Palin hyv\xc3\xa4ksyy abortin vain siin\xc3\xa4 tilanteessa, jossa \xc3\xa4idin henki on vaarassa. Aborttikysymyksen arveltiin etuk\xc3\xa4teen nousevan vaalien yhdeksi p\xc3\xa4\xc3\xa4teemaksi. _NEWLINE_Palin vastustaa samaa sukupuolta olevien avioliittoja. Palinin mielest\xc3\xa4 homoseksuaalisuudesta voi "parantua rukouksen voimalla". _NEWLINE_Palin tukee kuolemanrangaistusta._NEWLINE_Palin puolustaa Alaskaan rakennettavaa \xc3\xb6ljyputkea \xe2\x80\x9dJumalan tahtona\xe2\x80\x9d ja pit\xc3\xa4\xc3\xa4 Irakin sotaa Jumalan antamana teht\xc3\xa4v\xc3\xa4n\xc3\xa4. H\xc3\xa4n ei usko ilmaston l\xc3\xa4mpenemisen johtuvan ihmisen toimenpiteist\xc3\xa4._NEWLINE_Palin on kannattanut \xc3\xb6ljynporauksen aloittamista suojellulla alueella Alaskassa. McCain on puolestaan vastustanut hanketta. Palin vastusti Yhdysvaltain ymp\xc3\xa4rist\xc3\xb6viraston aietta julistaa j\xc3\xa4\xc3\xa4karhu uhanalaiseksi lajiksi. Lis\xc3\xa4ksi h\xc3\xa4n vastusti aloitetta, joka olisi kielt\xc3\xa4nyt susien ja karhujen harrastusmets\xc3\xa4styksen lentokoneesta ja helikopterista k\xc3\xa4sin, ja k\xc3\xa4ytti ehdotuksen vastaiseen kampanjointiin 400\xc2\xa0000 dollaria osavaltion varoja. H\xc3\xa4n ehdotti my\xc3\xb6s 150 dollarin tapporahaa jokaisesta sudesta; ehdotus ei mennyt l\xc3\xa4pi._NEWLINE_Alaskan kuvern\xc3\xb6\xc3\xb6rivaalien aikaan Palin kannatti koulujen biologianopetukseen kreationismia evoluutioteorian rinnalle. Tultuaan valituksi kuvern\xc3\xb6\xc3\xb6riksi h\xc3\xa4n ei ryhtynyt toimiin opetussuunnitelmien muuttamiseksi. Palin kuitenkin hyv\xc3\xa4ksyy kreationismista puhumisen oppitunneilla. Palin ei kannata seksuaalikasvatusta kouluihin, vaan nuorille suunnattuja pid\xc3\xa4ttyvyyskampanjoita.\n_START_SECTION_\nKohua ja kritiikki\xc3\xa4\n_START_PARAGRAPH_\nSarah Palinin on kuvern\xc3\xb6\xc3\xb6riaikanaan saanut syyt\xc3\xb6ksi\xc3\xa4 vallan v\xc3\xa4\xc3\xa4rink\xc3\xa4yt\xc3\xb6st\xc3\xa4. Palinia on syytetty er\xc3\xa4\xc3\xa4n poliisip\xc3\xa4\xc3\xa4llik\xc3\xb6n savustamisesta virastaan, koska t\xc3\xa4m\xc3\xa4 ei suostunut erottamaan poliisia, joka oli Sarah Palinin sisaren entinen aviomies; n\xc3\xa4ill\xc3\xa4 oli huoltajuusriita._NEWLINE_Palin v\xc3\xa4itt\xc3\xa4\xc3\xa4 vastustaneensa John McCainin "valtion varojen tuhlaamiseksi" kuvaamaa 200 miljoonan dollarin siltahanketta, vaikka h\xc3\xa4n kuvern\xc3\xb6\xc3\xb6rin\xc3\xa4 ajoi sit\xc3\xa4._NEWLINE_Palin aiheutti vuonna 2009 kohua kritisoidessaan Obaman terveydenhuoltouudistusta. Palin kirjoitti Facebook-sivuillaan, ett\xc3\xa4 toteutuessaan Obaman ajama uudistus toisi maahan \xe2\x80\x9dkuoleman paneelit\xe2\x80\x9d, jotka p\xc3\xa4\xc3\xa4tt\xc3\xa4isiv\xc3\xa4t kuka saa hoitoa ja kuka ei. Palinin mielest\xc3\xa4 esimerkiksi h\xc3\xa4nen downsyndroomasta k\xc3\xa4rsiv\xc3\xa4 lapsensa ei saisi Obaman systeemiss\xc3\xa4 hoitoa, koska lapsi ei tuota yhteiskunnalle mit\xc3\xa4\xc3\xa4n. Palin kuvali t\xc3\xa4t\xc3\xa4 j\xc3\xa4rjestelm\xc3\xa4\xc3\xa4 \xe2\x80\x9dsuorastaan pahaksi\xe2\x80\x9d. Obama vastasi Palinille, etteiv\xc3\xa4t moiset \xe2\x80\x9domituiset huhut\xe2\x80\x9d pid\xc3\xa4 lainkaan paikkaansa ja ettei kenenk\xc3\xa4\xc3\xa4n el\xc3\xa4m\xc3\xa4st\xc3\xa4 p\xc3\xa4\xc3\xa4tet\xc3\xa4 Washingtonin byrokratian mukaan._NEWLINE_Vuonna 2011 nousi kohu Palinin verkkosivuilla olleesta materiaalista. Demokraattien kongressiedustaja Gabrielle Giffords joutui salamurhayrityksen kohteeksi ja Palinia syytettiin vihapolitikoinnista ja vihanlietsonnasta Giffordsia vastaan. Palinin verkkosivuilla oli ollut Yhdysvaltain kartta, jossa oli merkitty aseen t\xc3\xa4ht\xc3\xa4insymbolilla Obaman terveydenhuoltouudistusta kannattavien poliitikkojen vaalipiirej\xc3\xa4. Giffords oli yksi uudistusta kannattavista poliitikoista. Kohun katsottiin my\xc3\xb6s vahingoittaneen Palinin mahdollisuuksia nousta presidenttiehdokkaaksi vuonna 2012. Palinin v\xc3\xa4kivaltaista retoriikkaa on arvosteltu sek\xc3\xa4 oikeistosta ett\xc3\xa4 vasemmistosta.\n_START_SECTION_\nKuvern\xc3\xb6\xc3\xb6rin viran j\xc3\xa4lkeen\n_START_PARAGRAPH_\nPalin luopui Alaskan kuvern\xc3\xb6\xc3\xb6rin virasta hein\xc3\xa4kuussa 2009. T\xc3\xa4m\xc3\xa4n j\xc3\xa4lkeen h\xc3\xa4n julkaisi bestselleriksi nousseen kirjan Going Rogue, jossa kertoo presidentinvaalikampanjasta oman n\xc3\xa4k\xc3\xb6kulmansa. Palin solmi my\xc3\xb6s sopimuksen Fox News -kanavan kanssa ja toimi kanavan asiantuntijana ja poliittisena kommentaattorina. Palinin arvioidaan ansainneen kirjallaan, sopimuksillaan ja julkisilla esiintymisill\xc3\xa4\xc3\xa4n v\xc3\xa4hint\xc3\xa4\xc3\xa4n 12 miljoonaa dollaria kuvern\xc3\xb6\xc3\xb6rin virastaan luopumisen j\xc3\xa4lkeen. Palin on my\xc3\xb6s esiintynyt Tea Party -liikkeen kokouksissa puhujana. Tea Party vastustaa Obaman hallintoa ja puheessaan Palin syytti Obamaa vaalilupausten pett\xc3\xa4misest\xc3\xa4 ja katsoi Yhdysvaltain olevan valmis uuteen vallankumoukseen. Palin jatkoi Obaman hallinnon kritisointia vuonna 2010 toteamalla Yhdysvaltain kansallisen kiv\xc3\xa4\xc3\xa4riyhdistyksen NRA:n vuosikokouksessa uskovansa, ett\xc3\xa4 Obaman hallinto kielt\xc3\xa4isi yhdysvaltalaisilta aseet ja ammukset, jos hallinto uskoisi voivansa ajaa muutokset l\xc3\xa4pi ilman vastusta. Palin itse on NRA:n pitk\xc3\xa4aikainen j\xc3\xa4sen._NEWLINE_Vuoden 2011 lokakuussa Palin ilmoitti, ettei pyri presidenttiehdokkaaksi vuoden 2012 presidentinvaaleihin._NEWLINE_Tammikuussa 2013 Palinin ja Fox Newsin yhteisty\xc3\xb6n julistettiin p\xc3\xa4\xc3\xa4ttyneen. My\xc3\xb6hemmin samana vuonna h\xc3\xa4net palkattiin uudelleen Foxille analyytikoksi.'